39. schôdza NR SR - 14.deň - B. popoludní
Dátum: 2025-09-30
Poslanec: Jurík, Beáta (PS)
Druh vystúpenia: Vystúpenie v rozprave

...a ja si skutočne neviem predstaviť, čo by ste robili, keby sa o nás takto vyjadroval napríklad niekto z Nemecka, z Talianska alebo ja neviem z Holandska, že my sme vojnoví štváči, lebo posielame pomoc na Ukrajinu? Myslím, že by sa vám to určite nepáčilo. Vraj suverénna zahraničná politika, tak to je aká? Čo nám doteraz priniesla? Okrem toho, že skutočne tí naši partneri sa od nás vzďaľujú, že sme izolovaní a viete, keď sa hovorí, že má byť niečo suverénne a nie suterénne, lebo tak zatiaľ vyzerá naša zahraničná politika, tak my to aj definujeme v tom uznesení, ktoré si myslím, že neobsahuje nič, čo by ste v skutočnosti nemohli podporiť, tak hovoríme, že sila nášho vplyvu priamo závisí od rešpektu, ktorý k nám krajiny prechovávajú. Nuž, aký rešpekt majú naši partneri z Európskej únie alebo z NATO ku nám? Ku tejto vláde? Nie sme súčasťou koalície ochotných, hovoril o tom Juraj, čo sa týka mierových vyjednávaní, viete, ja by som si veľmi želala, aby keď už teda naša vláda sa vystavovala tým, že je pro-Trumpovská, tak napr. aby náš predstaviteľ, premiér, prezident sedel spolu s ostatnými lídrami EÚ u Trumpa v kancelárii, keď tam prebiehali mierové rokovania a poviete si, že a však to je také naivné, lebo my sme malá krajina, čo my zmôžeme? No nie, my sme susedná krajina Ukrajiny a keby sme skutočne boli spoľahlivým a lojálnym partnerom, tak ja verím, že by sme tam miesto pri tom stole jednoducho mali. To sa ale nedeje a mňa to ani neprekvapuje po všetkých tých vyjadreniach a po tom, ako sa táto vláda správa a váš pán europoslanec Erik Kaliňák kritizoval predsedníčku Európskej komisie za to, že práve na tomto stretnutí hovorila o návrate ukrajinských, unesených ukrajinských detí ako o priorite EÚ a on povedal, že toto nie je líderstvo. Ja sa pýtam, že čo je teda líderstvo? Nesedieť tam? Nemať žiadne požiadavky? Neprísť so žiadnou iniciatívou? Tváriť sa, že avšak ten Rus aj z tej Ukrajiny rad odíde? To nazývate líderstvo? Ja si skutočne nemyslím, že to tak je. Minulý týždeň sme sa dokonca dozvedeli a to tiež spomínal Juraj, takže sa dotknem toho iba veľmi stručne, že Slovenská republika nemala záujem na tom prvom stretnutí, telefonáte o dronovej stene. Pán podpredseda Gašpar, už myslím nie je za mnou, hovoril, že ako si to predstavuje táto Európska únia, že tu bude mať v tej dronovej stene takúto dieru, keď neprizve Slovensko a Maďarsko? Nuž, ja súhlasím s tým, že my sme momentálne skutočne dierou v Európe, ale absolútne ma to pri politike tejto vlády neprekvapuje, lebo ak by to aj bolo tak, že nás z týchto stretnutí vylúčili naši partneri a nie, že sme neprejavili záujem, čo podľa mňa neprejaviť záujem je ešte vážnejšie ako to, že by nám jednoducho nedôverovali, no mňa to absolútne neprekvapuje pri tom, čo opäť aj spomínal Juraj, že ako napríklad minulý rok mali naši partneri skúsenosť s premiérom Ficom, ktorý vyzradil niečo o čom sa malo jednať na summite v Paríži. Nehovoriac o všetkých ostatných vyjadreniach a činoch, ktoré jednoducho podlamujú dôveru, ktorú naši partneri v nás majú a možno tak aj na odľahčenie, aj keď teda nie je to veľmi smiešne, ale skôr nebezpečné práve pre občanov a občianky našej krajiny, tak mňa by vôbec neprekvapilo keby keď teda už prebehol ten telefonát alebo to stretnutie o dronovej stene, tak následne, keď sa odpojí pán minister obrany Kaliňák, tak sa všetci znova stretnú a povedia si, že okay Slovakia is not here anymore, tak teraz sa poďme baviť seriózne. Viete, lebo jednoducho nám nedôverujú a toto všetko je samozrejme dôsledkom tej politiky, vraj na štyri svetové strany a nedôvery, ktorú si začíname pestovať u našich partnerov a pritom všetkom, čo sa deje a o tom sme samozrejme nevedeli, keď vznikalo toto uznesenie, ale ono je napísané takým spôsobom, že aj v súčasnej situácii, obzvlášť v súčasnej situácii, keď vidíme, že v Poľsku, v pobaltských krajinách, v Rumunsku je sústavne narušovaný vzdušný priestor, či už dronmi alebo stíhačkami Ruskej federácie, pretože provokujú, testujú, môžeme to nazvať ako len chceme, ale jednoducho snažia sa eskalovať to napätie, tak práve teraz by sme mali ako parlament zaujať jasné stanovisko o tom, kam patríme a ja možno aj kolegom, ktorí nie sú so mnou na výbore pre európske záležitosti poviem, že keď sme tam prijímali uznesenie k ruským dronovým útokom na Poľskú republiku. tak váš kolega, pán Kéry zo SMER-u povedal, že podľa neho fakt, že nám nad hlavami, že by nám nad hlavami lietali ruské drony, neznamená ohrozenie územnej celistvosti krajiny, tak to skutočne? To vy považujete za niečo okay, že ponad hlavu nám preletí ruský dron? Kým nás nestrieľa ako napríklad si robia ľudské terče z ľudí v Charkove, tak jednoducho tak to je vtedy okay? Kým nezbombarduje nemocnicu alebo nejaké školské zariadenie, tak dovtedy je to okay? No neviem ako vy, ale ja si neželám, aby nám tu Rusi lietali nad hlavami. Čo sa týka tej diplomacie, tak aj z mnohých zahraničných ciest na ktoré chodíme alebo konferencie medzinárodné európske, tak vám poviem, že vždy, keď vystupujem a keď sa predstavím, že som zo Slovenska, tak sa ľudia tak na mňa pozerajú, že fu...a keď poviem, že nebojte sa som z opozície, ja skutočne nemám nič s Robertom Ficom, tak si vydýchnu a sú radi a potom prídu aj na nejakú konverzáciu. Takto to prebieha na diplomatickej úrovni a darmo sa smejete, mne to smiešne rozhodne nie je páni kolegovia. Toto je hanba, toto je hanba, ktorú si sústavne aj s kolegom, s kolegami z Maďarska musím povedať, pretože my sme vždy taký kútik hanby, keď sa hovorí o nejakej spoločnej európskej iniciatíve a my tam tak sedíme Slovensko, Maďarsko, že no, žiaľ, prepáčte za naše vlády. Toto je zahraničná politika, ale ja by som sa veľmi stručne chcela dotknúť aj tých iných vecí, ktoré nás, ktoré menia naše zahraničné smerovanie a špeciálne teda, to, že sme už len na papieri si myslím, súčasťou Európskej únie. Legislatíva, ktorú tu, ktorú tu predkladáte a následne schvaľujete páni, trestná novela, pamätáte si, ja som z tohto miesta apelovala na ministra spravodlivosti, že je v rozpore s právom Európskej únie, nie, nie, všetko je okay, až na to, že ju musel potom, myslím tri alebo štyrikrát meniť a doteraz stále prebiehajú diskusie s Európskou komisiou. Toto isté momentálne pri novele ústavy a tá dokonca aj keď ostávame, dovolím si povedať, de jure členmi Európskej únie, tak to čo ste schválili, tak nás de facto z nej vyťahuje, pretože si robíme z európskeho práva niečo, čo raz aplikujeme a raz nie, lenže takto ten systém jednoducho nefunguje a nemôžete sa odvolávať na žiadnu suverenitu alebo na našu slobodu v rozhodovaní alebo čokoľvek, ak si toto začne každý hovoriť a pri hocijakej téme a to práve dovoľuje tá schválená úprava, tak môžeme celú Európsku úniu zabaliť, pretože v nej už to nemá zmysel jednoducho, ak tu nebudeme mať právo, prednosť práva Európskej únie. Rovnako ďalšie zákony, životné prostredie, zákon o mimovládkach, RTVS a ďalšie, ďalšie o ktorých vám hovoríme, že pozor, sú v rozpore s právom Európskej únie a čo to môže znamenať? Že Európska komisia proti nám začne konanie o porušení práva EÚ a bude nás to stáť peniaze a vám to za to stojí? Vám to za to stojí, že si odkomunikujete pre vaše voličstvo, že á ideme tu zatočiť s mimovládkami, no výborne. Potom, keď nás to bude stáť milióny ešte v tomto čase, tak budete zase ukazovať na ten zlý Brusel. Ďalšia vec, eurofondy. Eurofondy nevieme čerpať a keď ich už vieme, tak ich vieme buď teda prekúriť, ak to mám tak povedať, v tejto energopomoci o ktorej sme sa tu bavili aj dnes alebo ich vieme využiť na stavby, ktoré sú všetko len nie stavbami pre občanov a občianky tejto krajiny, napríklad haciendy, tam ich vieme utopiť. Toto z nás robí plnohodnotnú súčasť Európskej únie, že sa takýmto spôsobom správame k peniazom daňových poplatníkov, či už našich partnerov alebo našich vlastných? Ústava, o tej som hovorila, tam je problém samozrejme princíp prednosti práva Európskej únie, ale aj princíp nediskriminácie a dnes to Európska komisia potvrdila a toto všetko to nás skutočne vzďaľuje od našich partnerov pre ktorých viac nie sme spoľahliví, konštruktívni a lojálni partneri, ale len nejakí ruskí trollovia a darmo sa hneváte, ale jednoducho tak to je, všetky tieto skutky a vyjadrenia tomu nasvedčujú a ja som nedávno bola na zahraničnej pracovnej ceste v Čiernej hore a musím vám povedať, že keď nám tam hovorili s akou verbou pristupujú k reformám, pretože skutočne sa chcú stať členskou krajinou EÚ, pretože si uvedomujú nielen všetky tie výhody ekonomického charakteru alebo to, že budú môcť cestovať bez hraničných kontrol a podobne, ale hlavne, že Európska únia pre nich predstavuje bezpečnosť, pretože sa cítia ohrození vplyvom alebo teda aj priamo Ruskou federáciou, tak jednoducho ja som si povedala, že aký je to paradox, že my si na Slovensku viac tú Európsku úniu nevážime, resp. naša vláda si ju neváži, pretože ja mám stále za to, že ľudia na Slovensku si dobre uvedomujú čo pre nás tento spoločný priestor znamená, tak že jednoducho tie krajiny, ktoré sú zatiaľ mimo, tak chcú do toho spoločenstva a my naopak sa správame tak, akoby sme v ňom ani neboli a to je skutočne veľká hanba. Skončím tým príkladom Moldavska, ktoré aj vo faktickej poznámke spomínal aj kolega Krúpa, ja som sa pred viac ako mesiacom rozprávala s predsedníčkou výboru pre európsku integráciu Moldavska a ona mi vyjadrila svoje obavy o to, že teda ako skončia, ako dopadnú tie voľby, pretože sa bála najmä tých ruských zásahov, ktoré sme už videli v Rumunsku a v ďalších krajinách a bála sa skutočne o ten výsledok, pretože mi povedala, že toto je moment, buď si vyberieme proeurópsku cestu alebo nás jednoducho Rusko vtiahne do svojej zóny vplyvu. Aj v Moldavsku si veľmi dobre uvedomujú čo pre nich znamená Európska únia a ja vám garantujem, že my by sme, teda, my by sme dnes, keby sme neboli v Európskej únii vyzerali rovnako ako Moldavsko, čo sa týka ekonomiky aj životnej situácie ľudí a máme jediné šťastie, že sme v EÚ a veľmi ma mrzí, že súčasná vláda a táto koalícia robí všetko pre to, aby nás od tých európskych štandardov a vôbec toho, čo predstavuje pre nás Európska únia oddialila. Aj preto si myslím, že hoci teda vláda má takýto trend, tak je na nás, na Národnej rade vyjadriť jasný postoj k tomu, aké má byť naše smerovanie a to rozhodne nie na východ. Ďakujem.